Diari Oficial de la Generalitat Valenciana


Sumari del DOGV 3705, del 09-03-2000 (2000/1622)

RESOLUCIÓ de 14 de febrer de 2000, del conseller d'Obres Públiques, Urbanisme i Transports, per la qual s'aprova definitivament el projecte de modificació puntual número 31 del Pla General d'Ordenació Urbana de Cullera, que fa referència a la unitat d'execució 38/3, Cine Cervantes, i es concreta la reubicació de l'espai lliure-jardí públic en la parcel·la qualificada de Sistema Local de Serveis Urbans (SR) en la unitat d'execució UE-37/1 de l'àmbit territorial 20.Industrial marge dret.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3705

Data del DOGV
:   09-03-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1622


Data del document
:   14-02-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Cullera
    * pla d'urbanisme

RESOLUCIÓ de 14 de febrer de 2000, del conseller d'Obres Públiques, Urbanisme i Transports, per la qual s'aprova definitivament el projecte de modificació puntual número 31 del Pla General d'Ordenació Urbana de Cullera, que fa referència a la unitat d'execució 38/3, Cine Cervantes, i es concreta la reubicació de l'espai lliure-jardí públic en la parcel·la qualificada de Sistema Local de Serveis Urbans (SR) en la unitat d'execució UE-37/1 de l'àmbit territorial 20.Industrial marge dret. [2000/S1622]
  
Vist l'expedient relatiu al projecte de modificació número 75 VA-98/3, Cine Cervantes, del Pla General d'Ordenació Urbana de Cullera (València), i de conformitat amb els següents,
  
Antecedents de fet
  
Primer. El projecte es va sotmetre a informació pública per mitjà de l'acord del ple de l'ajuntament en la sessió celebrada el dia 26 de maig de 1998. Després del pertinent període d'exposició pública, en el qual no es van presentar al·legacions, el mateix òrgan el va aprovar provisionalment el 29 de setembre de 1998.
  
Segon. El projecte consta de memòria, plànols d'informació i d'ordenació i annexos.
  
Tercer. Amb data 21 de maig de 1997, el director general d'Urbanisme i Ordenació Territorial va emetre un informe previ favorable a la present modificació, amb certes puntualitzacions que van ser ateses per l'Ajuntament de Cullera.
  
Quart. La Comissió Territorial d'Urbanisme de València, reunida en la sessió del dia 17 de desembre de 1998, va informar favorablement sobre la present modificació del Pla General d'Ordenació Urbana de Cullera.
  
Cinqué. Aquesta Conselleria d'Obres Públiques, Urbanisme i Transports, el 3 de febrer de 1999, va informar favorablement sobre l'expedient de referència.
  
Sisé. El Consell Jurídic Consultiu va emetre dictamen el dia 13 de maig de 1999.
  
Seté. El conseller d'Obres Públiques, Urbanisme i Transports, el 9 d'agost de 1999, va adoptar una resolució segons la qual va acordar suspendre l'aprovació definitiva del projecte de modificació puntual número 31 del Pla General d'Ordenació Urbana de Cullera, relativa a la unitat d'execució 38/3, Cine Cervantes, fins que l'Ajuntament de Cullera es concrete la reubicació de l'espai lliure-jardí públic que es pretén suprimir, en una zona pròxima al seu entorn que puga cobrir adequadament les necessitats d'esplai i oxigenació de la població afectada.
  
Vuité. El ple de l'Ajuntament de Cullera, en la sessió celebrada el 30 de desembre de 1999, va adoptar l'acord segons el qual:
  
«Primer. Aprovar el canvi d'ubicació dels terrenys destinats a compensar la reducció de l'espai lliure públic i l'increment d'edificabilitat lucrativa privada, que es deriva de la modificació puntual núm. 31 del Pla General d'Ordenació Urbana de Cullera, en la unitat d'execució UE-38/3, i se situa en la parcel·la qualificada de Sistema Local de Serveis Urbans (SR) en la unitat d'execució UE-37/1 de l'àmbit territorial 20.Industrial marge dret, segons el plànol que s'hi adjunta.
  
Segon. Trametre el present acord a la Direcció General d'Urbanisme i Ordenació Territorial de la Conselleria d'Obres Públiques, Urbanisme i Transports i sol·licitar que es tinga per complit el requisit establert en la Resolució de 9 d'agost de 1999, i en conseqüència que es considere aprovada definitivament la modificació puntual número 31 del pla general relativa a la unitat d'execució UE-38/3, i s'ordene la publicació de l'acord corresponent.»
  
Fonaments de dret
  
Primer. Respecte al procediment, en aquest cas, s'han observat les prescripcions legalment establertes per a les modificacions de plans d'aquesta classe. En efecte, segons el que disposa l'article 55.1 de la vigent Llei Reguladora de l'Activitat Urbanística i en l'article 175 del Reglament de Planejament de la Comunitat Valenciana, el canvi o substitució de determinacions en els plans i programes exigeix complir el mateix procediment legal previst per a l'aprovació. Aquest el constitueixen els articles 35 i següents de l'esmentada Llei Reguladora de l'Activitat Urbanística i els articles 155 i següents del Reglament de Planejament. Consta en l'expedient que s'han complert els requisits exigits per a l'aprovació dels plans. Així mateix, s'han sol·licitat els diferents informes preceptius i la documentació està completa.
  
Segon. Quant al fons de l'assumpte, l'objecte de la present modificació se circumscriu a la unitat d'execució 38/3, per a la qual el planejament vigent fixa una part edificable amb sis alçàries (210 m²) i la resta el formen elements viaris i espai lliure'jardí públic. Amb la modificació proposada la superfície edificable passa a ser de 335 m² amb una alçària de 8 plantes, amb la consegüent disminució de l'espai lliure i increment de l'edificabilitat, ja que passa de ser 1260 m²t a 2576 m²t. Al mateix temps, es proposa l'eliminació de la unitat d'execució delimitada, atés que es tracta d'una única parcel·la podria desenvolupar-se a través d'una actuació aïllada, per la qual cosa no caldria el manteniment de la delimitació esmentada.
  
 Aquesta modificació incideix sobre una zona molt concreta del nucli urbà de Cullera i hi ha un increment d'edificabilitat insignificant respecte dels voltants i encara més insignificant respecte de tot el nucli urbà, la qual cosa ens indica que en el cas d'estar homologat l'instrument de planejament vigent a la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, es tractaria d'una qüestió relativa a l'ordenació detallada, per la qual cosa l'aprovació, a través d'un pla de reforma interior, correspondria a l'ajuntament.
  
El Consell Jurídic Consultiu va considerar que el contingut de la publicació de la unitat d'execució 38/3 del Pla General d'Ordenació Urbana de Cullera, no estava d'acord amb l'ordenament urbanístic, ja que afectava terrenys destinats a l'espai lliure-jardí públic de l'expressada unitat d'execució, i tampoc amb l'increment de les dotacions que cal substituir de la superfície de l'espai lliure que es perd, i les permuta per terrenys de la muntanya de Cullera.
  
Respecte d'això, l'Ajuntament de Cullera ha manifestat quant a la qüestió formal relativa al contingut de la publicació de l'acord de sotmetiment a informació pública de la present modificació aparegut en el Diari Oficial de la Generalitat Valenciana número 3.277, de 2 de juliol de 1998, i en un diari no oficial de 15 de juliol de 1998, el fet que s'anomene «modificació puntual número 31 del Pla General de Cullera, consistent a variar diverses determinacions del sòl urbà delimitat en la unitat d'execució UE-38/3, promoguda per Isabel Borja Ferrer i altres» és a causa del reduït àmbit a què fa referència i que té per objecte modificar diverses determinacions com són l'increment de l'edificabilitat, la reducció de l'espai lliure i la supressió de l'esmentada unitat d'execució, sense perjudici que en la documentació d'aquesta es concrete i descriga suficientment el seu contingut i abast. De manera que considera que en cap moment s'ha produït indefensió per als interessats, tal com s'acredita en l'expedient on consta, fins i tot, un informe de la presidenta de l'edifici Cervantes en què ratifica la correcció de la informació pública. Quant a la reubicació del nou espai lliure en la muntanya de Cullera a més de 3 km del que se suprimeix, es comparteix l'opinió del Consell Jurídic Consultiu en el sentit que ha d'estar situat en la mateixa zona o polígon, perquè la modificació que es pretén portar a terme no desvirtue la funció urbanística que l'espai lliure que es tracta compleix respecte del sistema local en què es troba enquadrat. Per això, es considera convenient localitzar-lo en una altra zona més pròxima, fàcilment utilitzable per la població afectada en l'entorn immediat de la zona objecte de modificació. Finalment, manifesta que l'amplària prevista en el carrer dels Horts no vulnera l'article 6.46 de la normativa urbanística del vigent Pla General d'Ordenació Urbana de Cullera, ja que aquest precepte fa referència a les condicions d'urbanització per als plans parcials dels sectors urbanitzables, i no és d'aplicació el sòl urbà consolidat objecte de la present modificació.
  
Amb aquesta finalitat el ple de l'Ajuntament de Cullera, en la sessió de 30 de desembre de 1999, va acordar aprovar el canvi de la parcel·la en què ara s'ubica la zona dotacional compensatòria situada a uns 250 metres en línia recta i a 450 metres segons l'itinerari de vianants més curt. Per la qual cosa es compleixen les mesures compensatòries previstes en l'article 55.3 de la Llei Reguladora de l'Activitat Urbanística.
  
Tercer. El conseller d'Obres Públiques, Urbanisme i Transports és competent per a resoldre sobre l'aprovació definitiva dels instruments de planejament, de conformitat amb el que estableix en l'article 39 de la Llei Reguladora de l'Activitat Urbanística, en relació amb l'article 6.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals esmentats i la resta de normativa aplicable, oït el Consell Jurídic Consultiu, resolc:
  
Aprovar definitivament el projecte de modificació puntual número 31 del Pla General d'Ordenació Urbana de Cullera, relativa a la unitat d'execució 38/3 Cine Cervantes i concretar la reubicació de l'espai lliure-jardí públic en la parcel·la qualificada de Sistema Local de Serveis Urbans (SR) en la unitat d'execució UE-37/1 de l'àmbit territorial 20.Industrial marge dret.
  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana.
  
Contra la present resolució, que exhaureix la via administrativa, es podrà interposar un recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació o publicació d'aquesta, de conformitat amb el que estableix l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que es puga interposar qualsevol altre recurs que es considere oportú.